GiliGold/VAD_KnessetCorpus huggingface dataset:
אנדרי קוז'ינוב: מצד אחד אחרי הסגר הראשון יש את מתווה הפיצויים שמוסכם על משרד האוצר, שהאומדן של העלות שלו – כפי שגם נמסר אתמול בוועדת הביקורת, זה בערך 200 מיליון שקל, מתוכם נוצלו 30 מיליון שקל, הוגשו, אם אני לא טועה 1,847 בקשות למתן המענק – מתוכן אושרו 1,300 ומשהו.
אנדרי קוז'ינוב: 500 עדיין בהמתנה, בבחינה, וברשות לעסקים קטנים טוענים שמעט מאוד בקשות נדחו.
אנדרי קוז'ינוב: ופה יש פער.
אנדרי קוז'ינוב: הפער הוא שמבחינת משרד העבודה והרווחה – עד כמה שאני מבין, ומבחינת משרד האוצר, אין חובה להשלים את תהליך קבלת האישור הראשוני.
אנדרי קוז'ינוב: יש חובה לגשת לתהליך לפני שאתה מגיש את הבקשה לסיוע.
יוסף ג'בארין: זה היה הסיכום שלנו בדיון האחרון.
אנדרי קוז'ינוב: מבחינת הרשות לעסקים קטנים, עד כמה שאני מבין – יש חובה לסיים את התהליך לפני שמשלמים.
אנדרי קוז'ינוב: כלומר, יש פה פער בין ההנחיות ובין השטח.
יוסף ג'בארין: אני לא יודע אם היית אז בדיון.
יוסף ג'בארין: אז גם עלה הנתון הזה של 30 מיליון מתוך 200 מיליון – זה לא היה מובן לנו למה זה קורה, והסיכום היה בכיוון שצריך לקבל את עצם הגשת הבקשה כתנאי מספיק כדי לקבל את המענק.
יוסף ג'בארין: זה היה הסיכום, בעצם.
יוסף ג'בארין: אז אתמול בדיון הבנתי שזה לא קורה.
אנדרי קוז'ינוב: זה מקובל על משרד העבודה והרווחה.
אנדרי קוז'ינוב: אני רק שם את האצבע על הפער בין הטענה של הגנים הפרטיים – שהם נדרשים להשלים את התהליך לפני שהם מקבלים את הסיוע, בכלל לפני שהם ניגשים לקבל את הסיוע – לבין העמדה של משרד העבודה והרווחה והאוצר.
אנדרי קוז'ינוב: התוכנית של הסיוע על סגר א' מסתיימת באמת ב-31 לחודש והנושא הזה כרגע נבחן באוצר.
אנדרי קוז'ינוב: האוצר אמור להחליט האם הם מוכנים להאריך את התוכנית הזאת, כלומר, להאריך לפחות עד שנת המס את ההגשה, כי מתוך 10,000 גנים 1,800 הגישו – זה מעט מאוד.
אנדרי קוז'ינוב: גם בגלל תהליכים ביורוקרטיים וגם סיבות נוספות.
אנדרי קוז'ינוב: זה דבר מבורך.
אנדרי קוז'ינוב: אם הם יחליטו שהם מאריכים את זה – זה דבר מבורך שצריך להתבצע.
אנדרי קוז'ינוב: מצד שני האוצר אומר שיש מספיק תוכניות סיוע כרגע לכל הגנים – תוכניות הסיוע הכלליות לעסקים, ואין צורך במענק נוסף, סקטוריאלי.
אנדרי קוז'ינוב: ואת זה צריך לבחון.
אנדרי קוז'ינוב: לדעתי, גם אם מאריכים עכשיו את תוכנית הסיוע מהסגר הראשון, הוא לא יכסה את ההוצאות של הסגר השני גם בהינתן כל הסיוע הרגיל שניתן לכל העסקים הקטנים האחרים.
אנדרי קוז'ינוב: זהו.
אנדרי קוז'ינוב: אלה הסוגיות.
יוסף ג'בארין: אני מציע שנשמע את משרד העבודה והרווחה.
יוסף ג'בארין: היינו בדיון לפני חודש, חלק מהנושאים חוזרים.
יוסף ג'בארין: אני מקווה, חגי, ששמעת את ההקדמות שלנו.
יוסף ג'בארין: נשמח לשמוע את התייחסותך, ונקווה שיהיו לך בשורות טובות, גם.
יפעת שאשא ביטון: נתחיל בדבר הפשוט לכאורה – הסיפור של סבסוד המצלמות במעונות.
יפעת שאשא ביטון: התיקון של זה, שלא יסובסדו רק המעונות שלא פעלו לפי החוק.
יפעת שאשא ביטון: אני אחזור על זה כל פעם למרות שאני יודעת שיש רצון טוב לכולם, וכו'.
יפעת שאשא ביטון: כל אלה שחיכו והתמהמהו עד אחרי ספטמבר 2020 – מקבלים את הסבסוד.
יפעת שאשא ביטון: כל האחרים – לא.
יפעת שאשא ביטון: יש תיקון לדבר הזה?
יפעת שאשא ביטון: פנינו כבר לפני הרבה זמן.
חגי פורגס: תראו, נוצר מצב בגלל הקורונה, ובגלל כל מיני עיכובים שהיו – תקציב המדינה, וכו'.
חגי פורגס: זה לא מעניין אף אחד, לא רלוונטי כרגע – אבל חלו עיכובים במנגנון הסיוע הכספי.
חגי פורגס: בסוף המנגנון פורסם, והוא בעצם נועד לתמרץ התקנת מצלמות.
חגי פורגס: בגלל כל העיכובים ובגלל הקורונה אנחנו נתנו עוד כמה חודשים של התארגנות בכפוף לכל מיני תנאים.
חגי פורגס: לא נפרט כרגע, אבל נתנו עוד איזושהי הארכה לסוג מסוים של מעונות, ושם נתנו תמריץ למי שיתקין מצלמות.
חגי פורגס: התמריץ נועד לעודד התקנה.
חגי פורגס: מי שהתקין מצלמות – אין עניין לתמרץ אותו.
יפעת שאשא ביטון: אני ברשותך עוצרת אותך.
יפעת שאשא ביטון: במחילה רבה.
יפעת שאשא ביטון: שום דבר ממה שאמרת הוא לא רלוונטי.
יפעת שאשא ביטון: התמרוץ היה צריך להיות לפני הקורונה.
יפעת שאשא ביטון: הקורונה הגיעה במרץ.
יפעת שאשא ביטון: אנחנו היינו אמורים לתמרץ בין ספטמבר 2019 לספטמבר 2020.
יפעת שאשא ביטון: אז זה אומר שבמרץ רובם כבר היו אמורים להיות אחרי תהליך ההתקנה, התקנות כבר היו צריכות להיות שם, כולל הסבסוד.
יפעת שאשא ביטון: אין קשר לקורונה.
יפעת שאשא ביטון: גם אם אנחנו רוצים לתמרץ – אגב, היינו צריכים לתמרץ אז.
יפעת שאשא ביטון: בספטמבר 2020 זה חובה.
יפעת שאשא ביטון: אני לא צריכה שיעשו לי טובה שמתקינים, הם חייבים להתקין.
יפעת שאשא ביטון: זה אומר שגם אם אנחנו התעכבנו מסיבה כלשהי – ואנחנו מקבלים את זה שהייתה התעכבות במתן הסבסוד, צריך לסבסד גם את אלה שהתקינו בשנה שלפני כן ולא רק את אלה שמתקינים היום, כי מבחינתי אלה שמתקינים היום הם לא בסדר שהם חיכו, אבל הם המרוויחים העיקריים.
חגי פורגס: אז תראי, קודם כול, הכול שאלה של כמה תקציב יש ולמי אנחנו נותנים.
חגי פורגס: אני אומר שוב: מי שהתקין, אין עניין לתמרץ אותו.
חגי פורגס: אני אומר עוד דבר – אנחנו בודקים כרגע את האפשרות להרחיב את זה למעונות עם סמל, שהם תחת מחיר מרבי, ואין להם על מי לגלגל את העלויות.
חגי פורגס: אז אנחנו בודקים כרגע הרחבה של הקריטריונים האלה.
חגי פורגס: כרגע הקריטריונים הם צופי פני עתיד, הם לא רטרואקטיביים.
חגי פורגס: רטרואקטיבי – זה דבר שקשה לבצע.
יפעת שאשא ביטון: זה אומר שמדינת ישראל מודיעה בצער: אנא, תהיו עבריינים אם אתם רוצים לקבל שיפוי מהמדינה.
יפעת שאשא ביטון: כל מי שלא עמד בכללי החוק יקבל סבסוד לפי קריטריונים שתחליט, וכל מי שנהג לפי החוק ישלם את המחיר.
יפעת שאשא ביטון: אני לא מצליחה להבין את הרציונל של הדברים.
יוסף ג'בארין: החוק נחקק ב-2018.
יוסף ג'בארין: גם אז בעלי הגנים ידעו שהם צריכים להתקין מצלמות.
יוסף ג'בארין: יש כאלה שכבר עשו את זה באותה תקופה מאז, יש כאלה שכמה חודשים לפני הקורונה.
יוסף ג'בארין: אנחנו פשוט לא מוצאים שום היגיון מדוע אלה לא יכולים לקבל שום פיצוי.
יוסף ג'בארין: גם ברמה הטכנית – מה הקושי לעשות הסדר מסוים שגם אלה שקיימו את החוק והתקינו לפני ספטמבר 2020 יוכלו לקבל פיצוי?
יפעת שאשא ביטון: הוא מייצג משהו שאני יודעת שהוא גם לא מאמין בו.
חגי פורגס: אני אשיב על זה בטענה שאולי תשפוך קצת יותר אור: גם אם היינו עושים את הרטרואקטיבי, בכל מקרה לא כולם היו מקבלים.
חגי פורגס: המנגנון הוא סיוע כספי למי שצריך.
חגי פורגס: זאת אומרת, גם אם היינו נותנים רטרואקטיבית יש כאלה שלא היו מקבלים.
יפעת שאשא ביטון: אבל חלק מהם כן היו מקבלים.
יפעת שאשא ביטון: לגיטימי מה שאתה אומר, שיצרתם כללים.
יפעת שאשא ביטון: אפשר להתווכח עליהם אבל זה לגיטימי – חלק היו מקבלים כי זה לפי המצב הסוציואקונומי, וחלק – לא.
יפעת שאשא ביטון: אבל היום אתם פסלתם – תקשיב, יש פה אמירה קשה כמדינה: אנחנו פסלנו את כול מי שהתנהג כפי שמצופה ממנו על פי חוק, ואנחנו מצ'פרים את כול מי שצפצף על החוק.
יפעת שאשא ביטון: סליחה מכל מי שעשו את זה לפני ספטמבר 2020, אבל זו הדרך שלנו להגדיר את זה.
חגי פורגס: אז נתנו עוד כמה חודשי התארגנות על הדבר הזה, במסגרת האישור הראשוני.
יפעת שאשא ביטון: מברכים על הלארג'יות, אבל צריך לפצות גם את מי שהתקינו לפני כן.
חגי פורגס: אז אמרתי – אנחנו כרגע בודקים הרחבה של העניין הזה גם למעונות עם סמל.
חגי פורגס: אני מקווה מאוד שאנחנו בימים הקרובים עם איזושהי הודעה.
יפעת שאשא ביטון: אנחנו רוצים את זה לא רק למעונות עם סמל.
יוסף ג'בארין: לדעתי מעונות עם סמל לא התקינו.
חגי פורגס: אמרתי, כי מעונות עם סמל פועלים תחת משטר של מחיר מפוקח.
חגי פורגס: הם לא יכולים לממן את הדברים האלה.
חגי פורגס: הדברים האלה יובאו בפני משרד האוצר, בפני הנהלת המשרד, אנחנו בודקים את הדברים האלה, ואני מקווה מאוד שבימים הקרובים נצא עם איזושהי הודעה.
יפעת שאשא ביטון: יש פה אפליה מובנית שהמדינה יוצרת, ואנחנו מבקשים את התיקון של זה.
יפעת שאשא ביטון: אני יודעת שמי שאמור לטפל בזה זה מוטי אלישע וכול החבר'ה הבכירים אצלכם – הם חייבים להילחם על הדבר הזה.
יפעת שאשא ביטון: אנחנו, כמדינה, לא יכולים להרשות לעצמנו להתנהג בצורה כזאת.
יפעת שאשא ביטון: חד משמעית אני אומרת לך, כי זה יקרין גם על החוקים הבאים.
יפעת שאשא ביטון: אני מבינה שאתם נמצאים במציאות המורכבת הזאת, אני בקשר עם אמיר, אני יודעת מה הסיפור שם.
יפעת שאשא ביטון: אתם חייבים לפתור את זה.
יפעת שאשא ביטון: גם התקציב שאמרו שיקצו לטובת הסיפור הה הוא לא התקציב שדובר בו – אתם נחתכתם בערך בחצי, נכון?
יפעת שאשא ביטון: דובר על 12 מיליון ועכשיו זה שישה מיליון ואולי אפילו פחות.
יוסף ג'בארין: אנחנו נרצה באמת לשמוע התייחסויות לגבי התקציב – מה הוקצה, מה נוצל?
יוסף ג'בארין: פשוט לא שמענו נתונים לגבי התקנת מצלמות.
חגי פורגס: אז עוד לא בוצעו הקצאות.
חגי פורגס: התהליך התחיל לא מזמן.
חגי פורגס: אני מקווה שבימים הקרובים נתחיל לשחרר הנחות לבקשות שנמצאו זכאיות, ושוב, במנגנון השני שמנוהל עם סמל – זה יתחיל להתגלגל בימים הקרובים.
חגי פורגס: לא יצא כסף עדיין, לצורך העניין.
חגי פורגס: אנחנו ממש בסוף התהליך של אישור הבקשות.
קארין אלהרר: לאף אחד?
יוסף ג'בארין: מה התקציב שהוקצה?
חגי פורגס: אני לא רוצה לנקוב במספר כי היו מספרים שעלו וירדו.
חגי פורגס: השר שמולי הצליח להשיג תוספת במיוחד למעונות עם הסמל, כמו שאמרת – כי הם לא יכולים, אין להם מאיפה לקחת כי הם מוגבלים בשכר הלימוד שהם יכולים לגבות, אז הסכומים משתנים.
חגי פורגס: אני לא רוצה להגיד מספר שאני לא בקיא בו אבל היה סכום שירד ועכשיו הוא עלה שוב.
יפעת שאשא ביטון: והשר שמולי השיג תוספת, או צמצם את הצימצום של התקציב?
יוסף ג'בארין: לגבי הרטרואקטיביות – לדעתי יש כאן גם בעיה משפטית, תכף נשמע את משרד המשפטים – אבל יש כאן אפליה ברורה.
יוסף ג'בארין: מעונות היום שמילאו אחר הוראות החוק – אתה אומר להם אתם לא תקבלו את התמיכה.
חגי פורגס: יש מקומות שבהם המילה רטרואקטיבי היא מילה גסה שאף אחד לא מוכן לתת החזרים על סכומים שכר שולמו.
חגי פורגס: אני חושב שיש כאלה שיגידו לך – יותר בהקשר החשבותי ופחות בהקשר המשפטי, אבל שוב – בסוף השמיכה קצרה, וצריך לתת למישהו, וזו החלטה שהתקבלה.
יפעת שאשא ביטון: אז מהיום אני לא מקיימת שום חוק במדינת ישראל כי אני אחכה לראות עד כמה אנחנו באמת מתכוונים, ורק אם באמת תתכוונו אז אני אעשה את זה, כי בטח גם תתנו לי פרס על זה שחיכיתי.
יפעת שאשא ביטון: זה המסר שהאזרח הפשוט שמסתכל עלינו מבין.
יפעת שאשא ביטון: השמיכה הקצרה הייתה צריכה להתחלק בין ספטמבר 19 לספטמבר 20.
יפעת שאשא ביטון: שם היה צריך להחליט איך מחלקים אותה, לא היום – להגיד בואו נמשוך אתכם על נקודה שבה אין ברירה ואז ניתן לכם מה שיבוא לנו.
יפעת שאשא ביטון: זו השיטה של האוצר.
יפעת שאשא ביטון: הם שומרים את הכסף קרוב קרוב, ואחר כך בקצה הם משחררים משהו בקצה.
יפעת שאשא ביטון: חבר'ה, זה לא עובד ככה.
יפעת שאשא ביטון: גם ככה אנחנו נמצאים במציאות שיש כזה אמון נמוך של הציבור בנו, הכול מתנהל בפארסה אחת גדולה.
יפעת שאשא ביטון: בסוף, גם בדברים שהם הכי ברורים אנחנו באים ואומרים לציבור: סליחה, לא התכוונו.
יפעת שאשא ביטון: איך יתייחסו אלינו בכלל?
יפעת שאשא ביטון: למה שישמעו לנו בכלל?
יפעת שאשא ביטון: אם אני בעלת מעון אני גם לא אשים מצלמה.
יפעת שאשא ביטון: מה תעשו לי?
יפעת שאשא ביטון: אנחנו גורמים לאנשים לצפצף עלינו.
יוסף ג'בארין: מי הגורם שאמור להחליט על השאלה הזו?
יוסף ג'בארין: זה אתם, במשרד הרווחה?
יוסף ג'בארין: באוצר?
יפעת שאשא ביטון: שהשר יתעורר ויתחיל להילחם על מה שהוא כל-כך האמין בו כשהוא היה כאן.
יפעת שאשא ביטון: זה הסיפור הפשוט.
יפעת שאשא ביטון: זה לא חגי, שהוא השליח כאן ומקבל את כול האש.
יפעת שאשא ביטון: שמישהו שם יתעורר ויעשה את מה שצריך.
יפעת שאשא ביטון: זה לא הוא.
יפעת שאשא ביטון: הייתי מזמינה לכאן את השר.
יוסף ג'בארין: אפשר לתאם ישיבה עם השר.
יוסף ג'בארין: רוצה להוסיף, חגי?
חגי פורגס: דובר כאן קודם לגבי היתר שימוש חורג.
חגי פורגס: יכול להיות שיש אי הבנות.
חגי פורגס: במנגנון של האישור הראשוני של משרד העבודה והרווחה – אין שום קשר להיתר ששימוש חורג.
חגי פורגס: אין אזכור בכלל לשימוש חורג.
חגי פורגס: אם הבנתי, יש רשויות מקומיות שמתנות היתר לשימוש חורג במשהו – זה נושא שהוא בכלל לא רלוונטי לחוק הפיקוח על מעונות.
חגי פורגס: האגף בכלל לא מתעסק אתו בהקשר של אישור ראשוני.
חגי פורגס: זה לא תנאי בחוק, זה לא משהו שנגזר מהאישור הראשוני.
חגי פורגס: כנראה שחל פה בלבול – ההיתר לשימוש חורג בכלל לא שייך לסוגייה הזו.
קארין אלהרר: כשרוצים להחליף איש צוות ם שולחים לכם את השם.
קארין אלהרר: זה מצריך, כמו שעלה אתמול בוועדה לביקורת המדינה – אישור מחדש של האישור הראשוני?
חגי פורגס: אנחנו עושים בדיקה על אותו עובד בכוח החוק.
חגי פורגס: בחוק יש חובה על מפעיל המעון לעדכן אותנו בכול שינוי במצבת כוח האדם שלו.
חגי פורגס: ברגע שיש שינוי אנחנו בודקים במשטרה אם אין רישום פלילי, ואם אין בעיה – האישור הראשוני יוצא - - - זה סיפור של כמה ימים אם אין בעיה של רישום פלילי, כמובן, ומשתחרר מההקפאה.
חגי פורגס: אם יש בעיה של רישום פלילי אז עוצרים את זה ובודקים.
חגי פורגס: אבל זה תהליך שמתעדכן, זה לא משהו חדש.
יפעת שאשא ביטון: אני רוצה לחדד את מה שחברת הכנסת קארין אלהרר העלתה.
יפעת שאשא ביטון: הטענה היא שכאשר באים לבדוק איש צוות חדש אתם עושים את כל התהליך מההתחלה, זאת אומרת – אתם בודקים את כול האישור הראשוני.
יפעת שאשא ביטון: הבנתי נכון?
יפעת שאשא ביטון: זה שונה ממה שאתה מציג.
יפעת שאשא ביטון: לא בודקים רק את איש הצוות החדש, אלא עושים את כל התהליך של הרישוי הראשוני מחדש.
חגי פורגס: מה זאת אומרת בודקים?
חגי פורגס: האישור הראשוני מחולק לפי הצהרות.
חגי פורגס: אם האישור הראשוני ניתן, למעון יום יש אישור ראשוני על סמך הצהרה שהעובדים עשו קורסי עזרה ראשונה, וקורסי התנהלות בטוחה, וכול ההצהרות שנדרשות מכוח החוק – זה לא שעכשיו פותחים מחדש מסמכים שהוגשו.
חגי פורגס: עושים בדיקה.
יפעת שאשא ביטון: אז הם טוענים שכן.
חגי פורגס: אני יכול לבדוק עם אנשי המחשוב אצלנו האם יש פה איזה תהליך מחשובי שאומר – להגיש בקה מחדש.
חגי פורגס: עד כמה שאני יודע – זה עדכון.
קארין אלהרר: לא עושים תהליך מחדש.
קארין אלהרר: במקום להגיד no go על אדם מסוים – אומרים: מבוטל האישור הראשוני, שזה לא מה שצריך לקרות.
קארין אלהרר: תגידו – האיש הזה לא מאושר, אבל אל תבטלו את הכול.
חגי פורגס: אם יש עובד שיש לו עבר פלילי חמור מאוד שאף אחד מאתנו לא רוצה שהוא יעבוד במעון – אז אני חושב שזה לא משנה אם זו עכשיו פעם ראשונה שהוא מגיש או שהוא באמצע פעילות.
חגי פורגס: המטרה של החוק היא להרחיק עובדים כאלה כמה שיותר מהר מהמסגרות, ואם זאת התכלית שמושגת אז אני חושב שעמדנו במטרת החוק.
חגי פורגס: זה לא שברגע שאני בודק רישום פלילי אני שולח שוטרים עם צו סגירה, ברור שלא.
חגי פורגס: יש את לוחות הזמנים בחוק.
חגי פורגס: היועצת המשפטית של הזרוע נמצאת פה, היא תוכל להרחיב.
חגי פורגס: אבל זו תופעה שאנחנו רוצים לגדוע אותה.
יפעת שאשא ביטון: אבל לא לבטל את האישור הראשוני?
יפעת שאשא ביטון: מה קורה אם אני רוצה לקלוט עובד.
יפעת שאשא ביטון: אני בודקת אותו לפני הקליטה.
יפעת שאשא ביטון: אם לא קלטתי אותו – למה אתה מבטל לי את האישור הראשוני?
יפעת שאשא ביטון: אני אקלוט מישהו אחר.
חגי פורגס: אני אומר שוב – אם רוצים להיכנס להגדרות היבשות בחוק האם האישור הראשוני בטל או מוקפא או בתהליך, היועצת המשפטית יכולה לחדד את הדברים.
חגי פורגס: אני אומר שוב – המטרה היא בסוף להרחיק את העובד הזה, לא לסגור את המעון.
חגי פורגס: המעון לא נסגר.
חגי פורגס: האישור הראשוני, אני חושב שהוא בסוג מסוים של הקפאה עד שבודקים.
יפעת שאשא ביטון: אומרת חברת הכנסת קארין אלהרר – הוא לא נסגר, אבל זה מבטל להם את האפשרות לקבל פיצוי, באופן אוטומטי.
יפעת שאשא ביטון: בקיצור, כמו שאמרנו קודם – עושים הכול כדי למצוא את הדרך לא לתת פיצוי לאנשים.
חגי פורגס: זה עלה גם אתמול בדיון בוועדה לביקורת המדינה ואני רוצה להדגיש: החוק, כמו שאת יודעת, החוק המצוין הזה הוא כבר בתוקף יותר משנה.
חגי פורגס: מעונות צריכים שיהיה להם אישור ראשוני, נקודה.
חגי פורגס: בלי קשר אם הם צריכים לקבל כסף.
חגי פורגס: הצוות צריך לעשות הדרכות של עזרה ראשונה, וזה לא משנה עכשיו אם זה חסם בפני קבלת תקציב – כן או לא.
חגי פורגס: מעון צריך שיהיו לו עובדים בלי רישום פלילי, ובמובן מסוים, אם היינו הולכים בדיונים סביב חקיקת החוק כמה חודשים או שנה אחורה והיו אומרים – אבל אולי זה יחסום אותם בפני קבלת מענקים, אני חושב שברוח הדברים שהיו אז והמקרים הקשים ששמענו עליהם בתקשורת, אנשים היו אומרים – לא מעניין אותי הכסף והמענקים שהם יקבלו, צריך לשמור על הילדים.
יפעת שאשא ביטון: אתה מערבב פה את הכל.
יפעת שאשא ביטון: כל מה שאמרת הוא ייהרג ובל יעבור.
יפעת שאשא ביטון: אבל אנחנו נמצאים עכשיו בתהליך, כי כשאנחנו היינו כאן לפני כמה חודשים וישב כאן אמיר מדינה אז הוא הסביר לנו שזה בתהליך ואי אפשר לתקן את הכול בשנה אחת.
יפעת שאשא ביטון: אבל כשהמדינה צריכה לתת כסף אפשר לתקן את הכול בשנה אחת.
יפעת שאשא ביטון: אז אם אנחנו בתהליך – אנחנו בתהליך.
יפעת שאשא ביטון: אמרתי – תקשרו את זה ברישוי הראשוני, בזה שהם יהיו חייבים להגיש, להתחיל את התהליך, ומרגע שמעון מתחיל את התהליך הוא זכאי לפיצוי, ועכשיו תבדקו אותו, אוקיי?
יפעת שאשא ביטון: בואו נעשה את הדברים חכם, כי בסוף אנחנו רוצים להצליח.
יפעת שאשא ביטון: אנחנו לא מחפשים איפה להיכשל.
חגי פורגס: אז זה עלה, באמת, אתמול, גם, בדיון בוועדה לביקורת המדינה.
חגי פורגס: אמרנו שבסוף בסוף הקריטריונים של למי נותנים את המענקים – אנחנו כמובן עובדים בשיתוף פעולה יחד עם האוצר, משרד האוצר קובע את הקריטריונים, אנחנו אתם בשיתוף פעולה לגבי ההליך והמידע שעובר, אבל בסוף זו החלטה שלהם, ואם רוצים עכשיו לעשות החלטה שאם מעון מעדכן איש קשר ובגלל זה הוא נכנס לאיזה חלון זמן קטן כזה שבו הוא לא יכול לקבל מענק, אנחנו יכולים לדבר עם משרד האוצר ולראות איך - - - אבל מבחינת המהות - - -
יוסף ג'בארין: היה צריך להיות מובן מאליו שלא עוצרים את כל ההליך רק בגלל החלפת - - -
קארין אלהרר: הערה.
קארין אלהרר: חגי, קודם כל שיהיה ברור – המטרה הראשונה היא שמירה על הילדים.
קארין אלהרר: המטרה לא נעלמה.
קארין אלהרר: עכשיו אני אומר – אני מנהלת פעוטון והתפטרה לי עובדת, היא לא רוצה לחזור מהחל"ת.
קארין אלהרר: אני צריכה עובדת חדשה.
קארין אלהרר: יש תהליך, היא לא באה היום וזה לתמיד.
קארין אלהרר: אני רוצה להיות הכי חוקית בעולם.
קארין אלהרר: אני בודקת אתכם האם יש לה רישום פלילי.
קארין אלהרר: אני לוקחת על עצמי לא להעסיק אותה עד שהדבר הזה לא נמצא בסדר.
קארין אלהרר: עכשיו אתם אומרים לי – יש לה רישום פלילי.
קארין אלהרר: אז אני לא אקח אותה, אבל אל תיקחו לי את האישור.
חגי פורגס: אני אומר שוב – אם יש כאן סוג של עדכון שלא אמור להשפיע על המענק מבחינת המהות, אפשר לדבר עם משרד האוצר שאחראי על הקריטריונים של המענקים למסגרות הפרטיות.
חגי פורגס: אנחנו כאן כדי להסביר על המהות, להעביר את המידע, כמובן.
חגי פורגס: אם יש פה איזושהי בעיה אז אנחנו נעבוד מול משרד האוצר כי הוא זה שקובע את הקריטריונים.
יוסף ג'בארין: אם האוצר אומר שאתם קובעים – אני חושב שיש לך הצהרה ברורה שעל נושא כזה כמובן לא עוצרים מענק, בודקים את העניין הספציפי.
חגי פורגס: אנחנו לא קובעים את הקריטריונים איזה מסגרת פרטית מקבלת את המענק ואיזה לא – זה נקבע על ידי משרד האוצר.
חגי פורגס: אנחנו כמובן בשיתוף פעולה עם האוצר, אנחנו נותנים את כל המידע - - -
חגי פורגס: אני אומר שוב – לא שאני מתנגד פה נחרצות לאיזשהו משהו, נבוא, נדבר על זה ויחליטו מה שיחליטו.
קארין אלהרר: הדבר השני, ברשותך – יש את העניין של הדרכות עזרה ראשונה.
קארין אלהרר: בגלל הקורונה לא מתקיימות הדרכות כאלה.
קארין אלהרר: זה לא פוסל את הצורך לעשות אותן.
קארין אלהרר: הכל בסדר.
קארין אלהרר: זה אולי לדבר עם האוצר.
קארין אלהרר: כרגע אין איפה לעשות להם הדרכות.
קארין אלהרר: אז האוצר בא ואומר, ולמה חשוב שהאוצר יהיה?
קארין אלהרר: כי הם בלופ של הקריטריונים.
קארין אלהרר: האוצר בא ואומר – לא עשית הדרכה?
קארין אלהרר: אין לך אישור ראשוני, לא מדברים אתך.
קארין אלהרר: אז לא תהיה לנו הזדמנות לעשות את ההדרכה כי הגן ייסגר.
יוסף ג'בארין: אתם מודעים לקושי הזה?
חגי פורגס: אני אישית לא מודע לדבר הזה.
חגי פורגס: לא נדרשתי לסוגיה – בגלל הקורונה, בגלל ההגבלות לא מתקיימים קורסים.
חגי פורגס: זה משהו שצריך לחשוב עליו.
חגי פורגס: אבל אני אומר שוב: נקודת המוצא היא האם מעון כזה צריך לקבל אישור ראשוני למרות שהוא לא עומד בהוראות החוק, כי הוא לא יכול לעמוד בהוראות החוק בגלל הקורונה.
חגי פורגס: המענק היא שאלה שנגזרת ממנו.
חגי פורגס: מסגרת גם אם היא רוצה לממן הדרכות מכיסה היא לא יכולה – כי אין, אז זאת שאלה.
חגי פורגס: אבל אם אין בעיה מבחינת ההנחיות של משרד החינוך לקיים היום הדרכות של עזרה ראשונה, ואם מד"א עושה היום הדרכות – ואני לא יודע אם מתקיימות הדרכות, בהנחה שיש קורסים כאלה, להבנתנו זה לא אמור להיות חסם.
יוסף ג'בארין: זה קצת מוזר שאתה אומר שאתה לא יודע אם הקורסים מתקיימים או לא.
חגי פורגס: אנחנו לא מקיימים את הקורסים.
חגי פורגס: המעון צריך לפנות לגוף שעושה הדרכות, למשל – מד"א.
יוסף ג'בארין: אבל לא הגיעו אליך תלונות שלא ניתן כרגע?
חגי פורגס: אני לא קיבלתי, אבל יכול להיות שזה לא הגיע אלי אלא אל מישהו אחר.
חגי פורגס: אני יכול לעשות את הבדיקה הזאת.
יוסף ג'בארין: חשוב לבדוק אם אכן באמת מתקיימים הקורסים האלה.
אנדרי קוז'ינוב: אבל מדבריך הבנתי שאתה קושר את המענק בהשלמת תהליך קבלת האישור הראשוני, לא בעצם ה - - -
חגי פורגס: אז אני אומר שוב – מי שמחליט על הקריטריונים של המענק זה משרד האוצר, ואנחנו בשיתוף פעולה אתם.
חגי פורגס: אותנו, אגף מעונות יום, מעניינים הילדים ושלמעון יהיה אישור ראשוני.
חגי פורגס: אני אומר שוב: אם אין בעיה מבחינת משרד הבריאות לקיים הדרכות ומבוצעות הדרכות, אז אנחנו נעמוד על דרישות החוק.
חגי פורגס: ואם בגלל זה מעון לא יקבל מענק – הוא היה צריך לעמוד בדרישות החוק.
חגי פורגס: אם יש הגבלה אינהרנטית של משרד הבריאות לקיים הדרכות אז זו סוגיה שצריך לבדוק אותה.
אנדרי קוז'ינוב: אני שם כרגע את ההדרכות בצד.
אנדרי קוז'ינוב: אני אומר שלצורך העניין המענק הזה מותנה בסיום אישור התהליך הראשוני, וזה מותנה בהדרכות ובשאר הדברים.
אנדרי קוז'ינוב: מבחינת
אנדרי קוז'ינוב: כם אני מבין שאין בעיה גם להגיד לאוצר שעצם תחילת התהליך של הגשה לאישור ראשוני – כבר יכולה לזכות את המעון במענק.
יפעת שאשא ביטון: זה מה שביקשנו בפעם הקודמת.
קארין אלהרר: אני חייבת לומר – כולם ישנו שנת חורף.
קארין אלהרר: באה הקורונה, מצאו עץ לטפס עליו ועל גב הקורונה החליטו לעשות את כול התהליכים.
קארין אלהרר: זו לא הייתה כוונת המחוקק.
קארין אלהרר: לא שלי, בכל אופן.
יוסף ג'בארין: יש לך נתונים כמה מעונות קיבלו את ההיתר הראשוני עד כה?
חגי פורגס: מיד אתן נתונים.
חגי פורגס: יש אצלנו חלוקה בין תש"ף ו-תשפ"א.
חגי פורגס: בתש"ף, שנת הלימודים בסך הכול אושרו 3,072 מעונות.
חגי פורגס: יש עוד בקשות שהן בתהליך, וכו'.
חגי פורגס: בתשפ"א אושרו עד עכשיו 1,195 אבל יש עוד 3,500 שהם בטיפול.
חגי פורגס: אמרתי – בגלל שנכנס כל השינוי של המצלמות שהשפיע על האישור הראשוני, אז זה הכניס את כל התהליך קצת ל delay, אבל מדובר על סדר גודל של 5,000 בסך הכל.
יוסף ג'בארין: 1,100 שמתווספים ל-3,000?
חגי פורגס: לא, לא.
חגי פורגס: מתווספים.
יפעת שאשא ביטון: אני מודה שלא הבנתי מה עשיתם.
יפעת שאשא ביטון: גם ה - - - ששלחתם, הייתי בטוחה שזה - - - .
יפעת שאשא ביטון: אתם הכנסתם את המצלמות לרישוי הראשוני?
חגי פורגס: החוק דורש.
חגי פורגס: חוק המצלמות קובע שהמצלמות זה חלק מתנאי האישור הראשוני.
קארין אלהרר: כמה מהרישום הזה זה המפוקחים?
קארין אלהרר: אני שואלת על תשפ"א.
יוסף ג'בארין: מתוך ה-1,100 את מתכוונת.
חגי פורגס: תשפ"א כרגע, בנקודת הזמן הנוכחית נתון עלול להטעות כי שנת הלימודים התחילה עם הדרישה לעמוד בחוק המצלמות, ואז חזרנו אחורה ונתנו איזושהי אורכה להתארגנות, וזה מעין אישור זמני כזה, עד שהמסגרת עושה איזושהי פעולה במערכת – עד דצמבר.
חגי פורגס: הפעולות האלה קצת משנות את התמונה כי יש הרבה מסגרות שנחשבות בטיפול כי המעון בדיוק עושה את העדכון הזה שכרגע הוא בלי מצלמה ועד דצמבר הוא יתקין את המצלמות.
חגי פורגס: אז אני אומר – מדבר כרגע על סך הבקשות שהוגשו, לא אלה שאושרו.
חגי פורגס: אם אנחנו מדברים על בקשות שהוגשו כרגע יש 5,062 על תשפ"א מתוכם 2,026 מעונות עם סמל.
יפעת שאשא ביטון: אז המעונות עם סמל כבר כלולים ברישום?
יפעת שאשא ביטון: זה לא עוזר לי.
יפעת שאשא ביטון: יש הרבה מאוד מסגרות פרטיות שנשאר פיראטיות – אף אחד לא יודע עליהן.
חגי פורגס: לצערי – זה המצב.
חגי פורגס: אנחנו מבצעי אכיפה, אנחנו דוגמים אלפי מעונות, חלקם – יש אזרחים טובים ומודאגים שמספקים לנו מידע על מסגרות שאנחנו לא מכירים, חלק מזה זה כל מיני אינדיקציות שיש לנו, אנחנו גם פוגשים מעונות שיש להם אישור ראשוני וגם מעונות שאין להם אישור ראשוני, ואנחנו נותנים צווי הפסקה או התראה לקראת צווי הפסקה כי אין להם אישור ראשוני.
חגי פורגס: אנחנו עובדים על קמפיין.
חגי פורגס: את צודקת.
חגי פורגס: זה שוק קיים שאף אחד לא הכיר אותו ולאט לאט אנחנו נכנסים אליו.
יוסף ג'בארין: אז לחדד – המספר של אלה שכבר קיבלו אישור ראשוני, שיש להם מצלמות – זה 1,100?
יוסף ג'בארין: זה הנתון?
חגי פורגס: 1,195 זה סך הכל.
קארין אלהרר: הצעתי לאמיר מדינה לפנות לרשויות המקומיות כדי שהן יתנו לכם נתונים לגבי המעונות.
קארין אלהרר: עשיתם את זה?
חגי פורגס: הנושא של הרשויות המקומיות – חד משמעית, זה משהו שהוא לא חדש.
חגי פורגס: לקראת סוף 2019 קראנו לרשויות להצטרף אלינו לאכיפה ולא ברמה של לתלות פליירים, אלא ממש ברמה של רגולציה – שמפקח מהרשות המקומית יהיה מפקח לפי חוק הפיקוח ויהיו לו סמכויות, וכו'.
חגי פורגס: הקורונה קצת שיבשה לנו כי אי אפשר היה לעשות הדרכות, אבל עקרונית אנחנו חד משמעית רוצים להיות בשיתוף פעולה עם הרשויות המקומיות.
חגי פורגס: מבחינתנו זה מכפיל כוח גם במידע שיש להן וגם ביכולות הפיקוח, כי יכולות הפיקוח של האגף מאוד מאוד מוגבלות.
יפעת שאשא ביטון: אני אספר לכם – בדקה וחצי איתרו 450 גנים, בדקה וחצי, שהם בלי תהליך של אישור ראשוני.
יפעת שאשא ביטון: חברים, אם המשרד ייקח את עצמו בידיים אפשר לעשות את הדברים האלה.
יפעת שאשא ביטון: תפסיקו לספר על הקורונה ועל דברים אחרים.
קארין אלהרר: איך פניתם לרשויות המקומיות?
קארין אלהרר: למנהלי מחלקות חינוך?
קארין אלהרר: במכתב?
קארין אלהרר: בפרסומת?
חגי פורגס: אני לא יודע, זה היה בסוף 2019.
חגי פורגס: אני צריך לפנות למי שעשה את זה.
יוסף ג'בארין: חגי מדבר על סוף 2019.
יוסף ג'בארין: הישיבה הראשונה שעשינו הייתה ביולי 2020, וגם אז לא היו נתונים.
יוסף ג'בארין: מאז עברו ארבעה חודשים.
יוסף ג'בארין: כנראה שבינתיים גם אין נתונים.
חגי פורגס: תראו, הקשר שלנו עם הרשויות המקומיות הוא יותר לעניין השותפות בפיקוח – שהפקחים של הרשות המקומית יהיו שותפים לפיקוח שלנו, שוב – פיקוח אמיתי מכוח החוק, עם סמכויות להטיל סנקציות, וכמובן לדעת על מעונות שאין להם אישור ראשוני.
חגי פורגס: המיפוי של המידע הוא לא דרך הרשות המקומית.
חגי פורגס: זה פעולות שאנחנו עושים דרך כל מיני פעולות של מיקור חוץ וסקרים שאנחנו עושים, וכמובן – אינדיקציות שאנחנו מקבלים ולוקחים את זה במלוא הרצינות והולכים לבדוק אותן.
קארין אלהרר: אבל למה לא?
יוסף ג'בארין: רק לסבר את האוזן, חגי – אם אתה מדבר על 1,200 שקיבלו אישור או עוד 3,500 שהגישו בקשות זה אומר שעדיין יותר מ-5,000 לא מאותרים.
יפעת שאשא ביטון: זה כולל המפוקחים.
יפעת שאשא ביטון: זאת אומרת ששטח ההפקר שלי נשאר גדול, גדול מאוד.
קריאה: יותר מזה – אתה מעודד לעבור על החוק.
יפעת שאשא ביטון: בגלל ההתנהלות שלנו עם המצלמות.
יפעת שאשא ביטון: זו רק דוגמה אחת.
יפעת שאשא ביטון: ובגלל שאין לנו מפקחים שיורדים לשטח ובאמת עושים את העבודה, זו עוד סיבה.
יוסף ג'בארין: לגבי מפקחים – אז דיברנו על תוספת שנדרשת של עשרות מפקחים – 80-70 מפקחים חדשים שנדרשים כדי ליישם את עבודות הפיקוח.
יוסף ג'בארין: קרה משהו מאז?
חגי פורגס: הדרישה שלנו עדיין עומדת.